B. Bugár, podpredseda NR SR: (2004-06-29):
Prosím teraz spoločného spravodajcu zo zahraničného výboru poslanca Bohumila Hanzela, aby podal správu o výsledku prerokovania tejto správy v jednotlivých výboroch. Nech sa páči. B. Hanzel, poslanec: Vážený pán predsedajúci, kolegyne, kolegovia, správu o pripravovaných projektoch na podporu Slovákov žijúcich v zahraničí (tlač 742) pridelil predseda Národnej rady Slovenskej republiky svojím rozhodnutím č. 763 zo dňa 8. júna 2004 na prerokovanie Výboru Národnej rady Slovenskej republiky pre vzdelanie, vedu, šport a mládež, kultúru a médiá, Výboru Národnej rady Slovenskej republiky pre ľudské práva, národnosti a postavenie žien, Zahraničnému výboru Národnej rady Slovenskej republiky. Vo svojom rozhodnutí zároveň ako gestorský výbor určil Zahraničný výbor Národnej rady Slovenskej republiky. Výbory prerokovali predmetnú správu v lehote určenej rozhodnutím predsedu Národnej rady Slovenskej republiky, Výbor Národnej rady Slovenskej republiky pre vzdelanie, vedu, šport a mládež, kultúru a médiá uznesením č. 258 z 15. júna 2004, Výbor Národnej rady Slovenskej republiky pre ľudské práva, národnosti a postavenie žien uznesením č. 214 zo 16. júna 2004, Zahraničný výbor Národnej rady Slovenskej republiky uznesením č. 104 zo 14. júna 2004. Výbor Národnej rady Slovenskej republiky pre ľudské práva, národnosti a postavenie žien a Výbor Národnej rady Slovenskej republiky pre vzdelanie, vedu, šport a mládež, kultúru a médiá vzali správu na vedomie a odporučili Národnej rade Slovenskej republiky správu vziať na vedomie. Zahraničný výbor Národnej rady Slovenskej republiky zobral správu na vedomie a odporučil Národnej rade Slovenskej republiky 1. vziať na vedomie správu o pripravovaných projektoch na podporu Slovákov žijúcich v zahraničí (tlač 742), 2. požiadať ministra kultúry Slovenskej republiky a ministra financií Slovenskej republiky, aby zabezpečil dofinancovanie nevyhnutných finančných prostriedkov Slovenského rozhlasu pre plnenie hlavných úloh verejnoprávneho vysielania v súlade so zákonom č. 619/2003 Z. z. o Slovenskom rozhlase, 3. požiadať generálneho riaditeľa Slovenského rozhlasu pána Rezníka, aby prerokoval svoje rozhodnutie o ukončení zahraničného vysielania Slovenského rozhlasu prostredníctvom krátkych vĺn vysielania a dofinancovanie Slovenského rozhlasu s ministrom kultúry Slovenskej republiky, ministrom financií Slovenskej republiky a ministrom zahraničných vecí Slovenskej republiky. Gestorský výbor na základe stanovísk výborov vyjadrených v ich uzneseniach a stanovísk poslancov gestorského výboru odporúča Národnej rade Slovenskej republiky A. vziať na vedomie správu o pripravovaných projektoch na podporu Slovákov žijúcich v zahraničí (tlač 742), B. požiadať ministra kultúry Slovenskej republiky a ministra financií Slovenskej republiky, aby zabezpečil dofinancovanie nevyhnutných finančných prostriedkov Slovenského rozhlasu pre plnenie hlavných úloh verejnoprávneho vysielania v súlade so zákonom č. 619/2003 Z. z. o Slovenskom rozhlase, C. požiadať generálneho riaditeľa Slovenského rozhlasu pána Rezníka, aby prerokoval svoje rozhodnutie o ukončení zahraničného vysielania Slovenského rozhlasu prostredníctvom krátkych vĺn vysielania a dofinancovanie Slovenského rozhlasu s ministrom kultúry Slovenskej republiky, ministrom financií Slovenskej republiky a ministrom zahraničných vecí Slovenskej republiky. Spoločná správa výborov Národnej rady Slovenskej republiky o prerokovaní správy o pripravovaných projektoch na podporu Slovákov žijúcich v zahraničí (tlač 742) vo výboroch Národnej rady Slovenskej republiky (tlač 742a) bola schválená uznesením Zahraničného výboru Národnej rady Slovenskej republiky č. 108 dňa 17. júna 2004. Ďakujem, pán predsedajúci, prosím, otvorte rozpravu.